רשות חירום לאומית

רשות חירום לאומית (רח"ל) היא רשות ממשלתית ישראלית המופקדת על תאום בין הגורמים השונים המטפלים באזרחים בשעת חירום. שעת חירום מוגדרת על ידי הממשלה כאחת מאלו: מלחמה, אסון טבע, מגפה, תקלה תפעולית - אסון פתע רב נפגעים, או פיגוע טרור רחב היקף (כגון פיגוע אב"כ).

היסטוריה 
רשות החירום הלאומית הוקמה ב-2007 כחלק מהפקת לקחי מלחמת לבנון השנייה. הרשות הוכפפה לסגן שר הביטחון מתן וילנאי, וב-2009 קיבלה את האחריות על גוף "משק לשעת חירום".

בעקבות אסון השרפה בכרמל בדצמבר 2010 פעלה הרשות, בהתאם להחלטת הממשלה, להקמת מערכת "ברק כתום" לקשר רדיו בין כל גופי החירום וההצלה בישראל.

ב-2012 הרשות הועברה למשרד להגנת העורף החדש. בראש המשרד עמדו השרים מתן וילנאי, אבי דיכטר וגלעד ארדן, ובהתאמה מנכ"לי המשרד - אלון רוזן, גבי אופיר ודן רונן. ביוני 2014, בעקבות סגירתו של המשרד, הועברו תחומי הפעולה של הרשות למשרד הביטחון, והסמנכ"ל בצלאל טרייבר מונה לעמוד בראשה.

בתחילת 2018 מינה שר הביטחון, אביגדור ליברמן, ועדת מומחים, ברשות האלוף במיל' אבי מזרחי, שתבחן את יחסי הגומלין ותחומי האחריות והסמכות בין הרשות לבין פיקוד העורף. דוח הוועדה, שהוגש לשר במאי של אותה השנה, מצא חפיפה בפעילות רח"ל ופיקוד העורף והמליץ לעשות הבחנה ברורה בין תפקיד וייעוד שני הגופים – הרשות תשמש כגוף המטה הלאומי הפועל מטעם שר הביטחון ועבורו בתווך הלאומי-אסטרטגי ותרכז את התווית המדיניות, תכנון, הנחיה, תקצוב, קשרים בין לאומיים, תיאום, פיקוח, בקרה ורגולציה; ואילו פיקוד העורף יהיה גוף הביצוע האופרטיבי, שירכז את הכנת הרשויות המקומיות ואת גופי החירום. למפקד פיקוד העורף ימונה סגן אזרחי, שאליו יוכפפו מחוזות פיקוד העורף והרשות שיאוחדו. במחוזות החדשים יפעלו יחד קציני הפיקוד ועובדי הרשות בשגרה ובחירום. שני הגופים יפעלו תחת מפקדה אחת, ישתמשו במערכת שליטה ובקרה אחת ויפעלו בהתאם לתוכנית עבודה רב-שנתית מוגדרת על מנת להתאים את מוכנות העורף לתרחישי הייחוס הקיימים. עם סיום עבודת הוועדה, השר קיבל את המלצותיה.

עוד ב-2018, מונה תא"ל במיל' זאב צוק-רם לתפקיד ראש הוועדה הבין-משרדית להיערכות לקראת רעידות אדמה ולראש הרשות, לאחר שכבר כיהן בתפקיד בין 2007 ל-2011 עם הקמתה. צוק-רם פרש מתפקידו בסוף 2019 בעקבות חילוקי דעות בנוגע לביזור סמוכויות הרשות, ו"סירוסה" לטענתו,

מגפת הקורונה 
בפברואר 2020, במקביל להתפרצות מגפת הקורונה בישראל, השר נפתלי בנט מינה את אל"ם במיל' נוחי מנדל למחליפו הזמני. ב-9 ביוני, ראש הממשלה החלופי ושר הביטחון בני גנץ הנחה את מנכ"ל משרד הביטחון, אמיר אשל, להתחיל בהליך מינוי לתפקיד ראש הרשות, זאת לאחר כ-7 חודשים שבהם התפקיד לא אויש באופן קבוע, אלא באמצעות ממלאי מקום. באוקטובר, נכנס לתפקיד תא"ל יורם לרדו.

מלחמת חרבות ברזל 
ב-7 באוקטובר 2023 יצאה ישראל למלחמת חרבות ברזל כנגד ארגון הטרור חמאס בעקבות מתקפת הפתע על עוטף עזה. במקביל לזירת הלחימה בדרום הארץ החל גם ארגון חיזבאללה בצפון הארץ בירי תלול מסלול וירי נ"ט לעבר יישובי קו העימות . בעקבות כך הודיעה רשות החירום הלאומית על הפעלת תכנית לפינוי תושבי קריית שמונה לבתי הארחה במימון המדינה. במקביל התנהל גם הפעלת תכנית פינוי לתושבי אשקלון, ישובי עוטף עזה הנמצאים בטווח 4 ק"מ מגבול הרצועה, גם 33 ישובים בטווח 7-4 קילומטרים, כולל העיר שדרות.

מבנה הרשות
רשות החירום הלאומית בנויה מחטיבות ומאגפים.
 חטיבות בכפיפות ישירה לראש רח"ל:
 תקציבים
 יועץ משפטי
 מנהל
 הסברה ודוברות.
תחום חוסן ציבורי.
חטיבת מבצעים ותקשוב, (בראשות סא"ל במיל' אילן דוידי)
אגף תכנון ומדיניות:
חטיבת תכנון.
חטיבת תורה ותרגילים.
 חטיבת שת"פ אסטרטגי וסיוע,(בראשות סא"ל במיל' קובי וימיסברג.)
אגף היערכות לחירום:
יחידת מחוזות.
יחידת משרדי ממשלה, ותשתיות לאומיות.

ראשי רח"ל

ראו גם 
רשות חרום לאומית (רח"ל) משרד הביטחון
תזכיר הצעת חוק מוכנות המרחב האזרחי למצבי חרום במשק, התשע"ו-2016
משק לשעת חרום (מל"ח)
FEMA

קישורים חיצוניים
 
 
 תומר אביטל, רשות החירום הלאומית – מינויי מקורבים במקום טיפול באסונות, המקום הכי חם בגיהנום, 7 בדצמבר 2016
 
 אוריה בר מאיר, מי אחראי על הכיווץ של רשות החירום הלאומית, המשרוקית של גלובס, 27 במרץ 2020
 טל שניידר, בלי מנהל, בלי עובדים, בלי סמכויות: כך סורסה רשות החירום הלאומית, גלובס, 6 ביולי 2020
 וובינר מיוחד לברית נאט״ו והמדינות החברות בנושא התמודדות ישראל עם המאבק בנגיף הקורונה, אתר משרד החוץ, 28.01.2021

הערות שוליים

ישראל: חירום
ישראל: ארגונים ממשלתיים
ארגוני הגנה אזרחית
הגנה אזרחית בישראל